双调・殿前欢钓台
作者：徐再思
朝代：元

paragraphs: 钓鱼台，便齐云安稳似云台。
故人同榻成何碍，太史瘦哉。
三台宰相阶，百两黄金带，万丈风波海。
争如休去，胜似归来。
杨总管玉堂臣，经纶大展致其身。
腰间斗大黄金印，志在新民。
文章汉子云，韬略吴公瑾，勋业商伊尹。
一番桃李，两字麒麟。
观音山眠松老苍龙，避乖高卧此山中。
岁寒心不肯为梁栋，翠蜿蜒俯仰相从。
秦皇旧日封，靖节何年种？丁固当时梦，半溪明月，一枕清风。